《高阳台 皋亭览胜图》
清代·关锳

鸥雨分凉，鱼云织暝，一蓬山色依然。瘦影斜阳，碧天摇梦成烟。

仙山依旧无消息，奈东风、换了啼鹃。剩樽前、点点残红，飞近筝弦。

凭栏休说当时事，只丛祠箫鼓，流水鸦边。一片凄阴，可堪送我华年。

天涯何处无芳草，到春深、便觉堪怜。好留连、未是黄昏，休促回船。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。